Upphafið að starfsemi Hjálpræðishersins má rekja til ársins 1865 þegar hjónin Catherine og William Booth hófu að bera út fagnaðarerindið í fátækrahverfinu Whitechapel í London . Á fáum árum breiddist starfsemi Hjálpræðishersins út um allan heim og festi hreyfingin fætur hér á landi árið 1895 . Starf Hjálpræðishersins á Íslandi hófst þann 12. maí 1895 , með útisamkomu á Lækjartorgi og samkomu í Góðtemplarahúsinu . Frumherjar starfsins hér á landi voru tveir foringjar , Christian Erichsen yfirforingi frá Danmörku ásamt kapteininum Þorsteini Davíðssyni frá Vatnsdal í A-Húnavatnssýslu . Strax á upphafsárinu festu þeir kaup á steinhúsi í miðbæ Reykjavíkur sem hefur gjarnan verið kallað Herkastalinn . Í húsinu var lengi rekið gistiheimili en þar var einnig starfsemi Reykjavíkurflokks . Á tímabili voru gistihús Hjálpræðishersins opin á sjö stöðum á landinu . Flest þessi heimili voru rekin sem griðarstaðir fyrir fólk sem hvergi átti höfði sínu að halla . Árið 2016 var Herkastalinn seldur og nú standa yfir framkvæmdir við nýtt húsnæði við Suðurlandsbraut . Áætluð verklok eru haustið 2020 . Nýja húsnæðið mun hýsa starfsemi Hjálpræðishersins í Reykjavík , aðalskrifstofu Hjálpræðishersins á Íslandi , Hertex verslun , kaffihús og velferðarstarf .